Diari Oficial de la Generalitat Valenciana


Sumari del DOGV 8076, del 04-07-2017 (2017/5979)

ORDRE 25/2017, de 29 de juny, de la Conselleria d'Educació, Investigació, Cultura i Esport, per la qual s'aproven les bases reguladores de les subvencions i assignacions econòmiques a centres educatius no universitaris sostinguts amb fons públics de la Comunitat Valenciana, per a la realització de projectes d'esport, activitat física i salut (PEAFS) que estiguen integrats en el projecte educatiu del centre.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2017/06/29/25/dof/vci/html**

### Dades del document

Número de DOGV
:   8076

Data del DOGV
:   04-07-2017

Secció del DOGV
:   I. DISPOSICIONS GENERALS

Número del document
:   2017/5979


Data del document
:   29-06-2017

Organisme emissor
:   Conselleria d'Educació, Investigació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * legislació

ORDRE 25/2017, de 29 de juny, de la Conselleria d'Educació, Investigació, Cultura i Esport, per la qual s'aproven les bases reguladores de les subvencions i assignacions econòmiques a centres educatius no universitaris sostinguts amb fons públics de la Comunitat Valenciana, per a la realització de projectes d'esport, activitat física i salut (PEAFS) que estiguen integrats en el projecte educatiu del centre. [2017/5979]  
ÍNDEX  
  
Preàmbul  
Article 1. Objecte  
Article 2. Entitats beneficiàries  
Article 3. Naturalesa jurídica i procediment  
Article 4. Sol·licituds i termini de presentació  
Article 5. Tramitació per les seccions territorials d'Esport  
Article 6. Comissió tècnica d'avaluació i barem aplicable  
Article 7. Resolució de concessió  
Article 8. Publicitat de les subvencions  
Article 9. Obligacions de les entitats beneficiàries  
Article 10. Modificació de la resolució de concessió  
Article 11. Compatibilitat de les subvencions  
Article 12. Subcontractació de l'activitat subvencionada  
Article 13. Procediment de pagament de les assignacions econòmiques i subvencions  
Article 14. Justificació de la subvenció  
Article 15. Pla de control  
Article 16. Invalidesa de la resolució de la concessió  
Article 17. Reintegrament o revocació de les subvencions  
Disposicions addicionals  
Primera. Incidència pressupostària  
Segona. Delegació  
Tercera. Reconeixement com a centre educatiu promotor d'activitat física i esport  
Quarta. Reconeixement de formació permanent  
Disposició derogatòria única. Derogació normativa  
Disposicions finals  
Primera. Marc normatiu  
Segona. Entrada en vigor  
  
  
PREÀMBUL  
  
L'Estatut d'Autonomia de la Comunitat Valenciana, en l'article 49.1.28, estableix la competència exclusiva de la Generalitat en matèria d'esports.  
La Llei 2/2011, de 22 de març, de la Generalitat, de l'esport i l'activitat física de la Comunitat Valenciana, estableix, en l'article 3, com una línia general d'actuació de la Generalitat «implantar i desenvolupar programes esportius en l'edat escolar, amb especial atenció a l'exercici d'activitats extraescolars de caràcter recreatiu o competitiu en els centres docents, com a garantia i mitjà de la formació integral dels joves».  
  
A més, en l'article 18 s'estableix la possibilitat que el personal docent de l'assignatura d'Educació Física actue en funcions de coordinació, direcció i animació de programes i accions de promoció esportiva fora de l'horari escolar, així com que en siga reconegut i compensat.  
  
En aquest sentit, en l'article 34 preveu que la Generalitat reconeixerà els centres docents que promoguen l'activitat física i l'esport fora de l'horari lectiu i que estiguen integrats en el projecte educatiu del centre com a centres educatius promotors de l'activitat física i l'esport, i que s'establiran els beneficis corresponents per al professorat del centre.  
  
La Carta Europea de l'Esport identifica l'esport en edat escolar com tota activitat fisicoesportiva desenvolupada en horari no lectiu i realitzada pels xiquets i xiquetes en edat escolar, orientada cap a la seua educació integral, així com al desenvolupament harmònic de la seua personalitat, procurant que la pràctica esportiva no siga concebuda com a competició, sinó que promoga objectius formatius i de millora de la convivència tot fomentant l'esperit esportiu de participació neta i noble, el respecte a la norma i als companys i companyes de joc.  
El Pla integral per a l'activitat física i l'esport estableix entre els seus objectius generals incrementar notablement el nostre nivell de pràctica esportiva i generalitzar l'esport en l'edat escolar. Així mateix, figuren entre els seus objectius específics per a l'edat escolar promoure la concepció de l'activitat física i l'esport com a element fonamental d'un estil de vida saludable i afavorir que els centres educatius es constituïsquen com a agents promotors d'estils de vida saludable. Per a això, una de les seues mesures consisteix a impulsar la creació del projecte esportiu dins del projecte educatiu del centre, i potenciar la figura del coordinador esportiu. Al seu torn, s'ha publicat un marc nacional de l'activitat física i l'esport en edat escolar com a referent.  
  
Des de la Generalitat ja es duen a terme diferents programes educatius i esportius per al foment de l'activitat física i l'esport, però atesa la seua transcendència en el desenvolupament personal i social dels escolars i en la millora de la salut pública, i considerant la creixent preocupació per l'increment del sedentarisme, del sobrepés i de l'obesitat en els xiquets en edat escolar, aquesta ordre persegueix, entre altres objectius, la formació en hàbits saludables i l'educació en valors, i el foment de la pràctica de l'activitat física i l'esport amb l'ampliació del nombre d'escolars que la practiquen fora de l'horari estrictament lectiu.  
  
A fi de promocionar aquesta àrea esportiva de promoció de l'activitat física i l'esport en els centres educatius, la Conselleria d'Educació, Investigació, Cultura i Esport, a través de la Direcció General d'Esport, a la qual s'atribueixen les funcions de promocionar i organitzar l'esport en edat escolar, instrumenta amb aquesta ordre un règim de subvencions que s'ajustarà, pel que fa a la concessió, als criteris de concurrència, publicitat i objectivitat.  
Les subvencions que s'atorguen a l'empara d'aquestes bases no han de ser notificades a la Comunitat Europea, ja que no reuneixen els requisits de l'article 107 del Tractat de Funcionament de la Unió Europea, segons disposa el Decret 147/2007, de 7 de setembre, del Consell, ja que no suposen cap avantatge econòmic perquè les entitats a què s'adrecen les subvencions no exerceixen activitats econòmiques en què s'oferisquen al mercat béns o serveis, per la qual cosa no hi ha possibilitat de falsejament de la competència.  
De conformitat amb l'article 164.a de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, per mitjà d'una resolució del conseller d'Educació, Investigació, Cultura i Esport s'aprova el Pla estratègic de subvencions 2016-2019 de la Conselleria d'Educació, Investigació, Cultura i Esport, que inclou la línia de subvenció objecte d'aquestes bases.  
  
En l'elaboració d'aquesta ordre s'han seguit els principis de bona regulació, de necessitat i eficàcia, de proporcionalitat, de seguretat jurídica, de transparència i d'eficiència, enumerats en l'article 129 de la Llei 39/2015, d'1 d'octubre, del procediment administratiu comú de les administracions públiques.   
Quant a la necessitat i l'eficàcia, els articles esmentats anteriorment de la Llei 2/2011, de 22 de març, de l'esport i l'activitat física, les justifiquen.  
Tot això comporta, seguint el principi de proporcionalitat, la necessària adopció d'aquelles mesures necessàries per a fomentar la promoció esportiva en els nostres joves en edat escolar.   
Pel que fa a la seguretat jurídica, s'ha tingut present la necessitat d'una constant adequació dels criteris de concessió de fons públics a les directrius de la Llei 38/2003, de 17 de novembre, de subvencions, i la Llei 1/2015, de 6 de febrer, de la Generalitat, d'hisenda pública del sector públic instrumental i de subvencions.  
Des del punt de vista de l'eficiència, s'ha buscat la racionalització del procediment de concessió de les ajudes, seguint el Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic.   
  
Pel que fa a l'aplicació del principi de transparència, la tramitació es va a realitzar a través de la seu electrònica de la Generalitat, on estaran disponibles tant les bases reguladores i els impresos associats, com una informació àmplia i detallada del tràmit administratiu que han de seguir les possibles entitats beneficiàries de les subvencions previstes.  
  
Per això, en virtut de les facultats que em confereixen l'article 28 de la Llei 5/1983, de 30 de desembre, del Consell; l'article 160.2 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, així com el Decret 155/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, i vistos els informes preceptius i el resultat del tràmit d'audiència, i conforme el Consell Jurídic Consultiu de la Comunitat Valenciana,  
  
  
  
ORDENE  
  
Article 1. Objecte  
1. Aquesta ordre té per objecte establir les bases reguladores per a la concessió de subvencions i assignacions econòmiques a centres educatius no universitaris sostinguts amb fons públics de la Comunitat Valenciana, destinades a la realització de projectes d'esport, activitat física i salut (PEAFS) que promoguen l'activitat física i l'esport fora de l'horari lectiu i que estiguen integrats en el projecte educatiu del centre, així com la implantació de la persona que coordinarà el PEAFS del centre.  
  
2. El projecte d'esport, activitat física i salut (PEAFS) és el document marc on s'arrepleguen la filosofia, els objectius, els plans, les actuacions i les activitats per a la promoció de l'activitat física i l'esport, amb l'objectiu de formar en hàbits saludables i educació en valors, que es realitza en el centre educatiu, tant en les seues instal·lacions com fora. Per a això, ha d'anar associat al projecte educatiu del centre i a la programació general anual, per a donar coherència a l'acció educativa, i ha d'aconseguir el consens de tota la comunitat educativa implicada: consell escolar, equip directiu, claustre del professorat, AMPA, famílies i entorn local. Així mateix, haurà d'acollir-se i adherir-se al marc nacional de l'activitat física i l'esport en edat escolar.   
  
3. La persona que coordinarà l'esport, l'activitat física i la salut del centre (coordinació PEAFS), és l'encarregada de dinamitzar l'activitat física i l'esport de l'alumnat del centre, i ha d'orientar, planificar i executar el projecte d'esport, activitat física i salut i ser la persona que actue com a nexe de l'activitat esportiva lectiva i extralectiva. Podrà ser professorat del centre i, preferentment, el de l'especialitat d'Educació Física, o personal extern, amb la titulació adequada necessària per a impartir les activitats que estaran en funció de la corresponent etapa educativa.  
  
Article 2. Entitats beneficiàries  
1. Podran sol·licitar aquestes subvencions i assignacions econòmiques els centres educatius no universitaris sostinguts amb fons públics de la Comunitat Valenciana que impartisquen Educació Primària i Educació Secundària Obligatòria, i que realitzen els projectes PEAFS definits en l'article anterior.  
2. Els centres privats concertats hauran de complir tots els requisits que estableix l'article 13 de la Llei 38/2003, de 17 de novembre, general de subvencions, i la documentació que ho acredite s'adjuntarà en la corresponent sol·licitud de subvenció, segons l'article 4 d'aquesta ordre.   
  
  
Article 3. Naturalesa jurídica i procediment  
1. El procediment s'iniciarà d'ofici, en règim de concurrència competitiva, per mitjà d'una convocatòria pública mitjançant una resolució en la qual es farà menció expressa a aquesta ordre i es donarà publicitat de les línies de crèdit i de l'import global màxim destinat a la concessió d'aquestes subvencions i assignacions econòmiques, d'acord amb el que establisca la corresponent llei de pressupostos de la Generalitat.  
2. Les ajudes que es concedisquen tindran el caràcter de subvenció i assignació econòmica, i la instrucció i l'ordenació correspondran al servei que tinga assignada la funció de tramitació de les subvencions de promoció esportiva de la direcció general amb competència en matèria d'esport. La concessió es tramitarà en règim de concurrència competitiva, que es realitzarà per mitjà de la comparació de les sol·licituds presentades, amb l'objecte d'establir una prelació entre elles.  
  
  
Article 4. Sol·licituds i terminis de presentació  
1. Les sol·licituds de subvenció hauran d'ajustar-se al model inclòs en cada convocatòria anual, en què s'expressarà la quantitat que se sol·licita. Les sol·licituds hauran d'anar acompanyades de la documentació que determine la convocatòria, i que, com a mínim, acreditarà els requisits per a ser-ne entitat beneficiària. Així mateix, la signarà la persona que en el moment de presentar-la represente l'entitat, per la qual cosa adjuntarà un document que ho acredite, llevat que ja conste en la direcció general amb competències en matèria d'esport.   
L'acreditació que l'entitat beneficiària no està incursa en cap de les prohibicions previstes en l'article 13 de la Llei 38/2003 de 17 de novembre, general de subvencions, es realitzarà per mitjà d'una declaració responsable del representant legal de l'entitat, que estarà incorporada a la sol·licitud o l'acompanyarà.   
2. D'acord amb el que disposa l'article 28 de la Llei 39/2015, d'1 d'octubre, del procediment administratiu comú de les administracions públiques, en absència d'oposició expressa per part de la persona interessada, l'òrgan gestor del procediment estarà autoritzat per a obtindre directament les dades d'identitat de la persona sol·licitant o, si és el cas, del representant legal, així com les dades d'estar al corrent dels pagaments amb l'Agència Tributària, estatal i autonòmica, i amb la Tresoreria de la Seguretat Social. En cas d'oposar-se que l'òrgan gestor obtinga directament aquesta informació, haurà de manifestar-ho expressament en la sol·licitud, i quedarà obligada a aportar els documents corresponents.   
3. A més de la informació i la documentació que es determine en la convocatòria anual, l'òrgan instructor podrà, en qualsevol moment de la tramitació de l'expedient, demanar-ne qualsevol altra que es considere necessària per conéixer i comprendre millor l'aplicació de la subvenció.  
  
4. El termini i el lloc per a la presentació de sol·licituds s'establiran en la convocatòria.  
5. Quan la sol·licitud no reunisca els requisits o falte algun document complementari dels exigits, es requerirà l'entitat interessada perquè ho esmene en el termini de deu dies, amb la indicació que, si no es fa, es considerarà que desisteix de la petició, després de la resolució dictada a aquest efecte, de conformitat amb el que preveu l'article 68 de la Llei 39/2015, d'1 d'octubre, del procediment administratiu comú de les administracions públiques.  
  
Article 5. Tramitació per les seccions territorials d'Esport  
1. Les seccions d'Esport de les direccions territorials gestionaran les seues corresponents sol·licituds com a expressió del principi de desconcentració administrativa.  
2. En compliment de la legislació sobre el procediment administratiu comú, si després de la recepció de la sol·licitud i la documentació adjunta s'observa que falten documents o dades essencials per a la resolució de l'expedient, la secció d'Esport de la direcció territorial corresponent els reclamarà a l'entitat sol·licitant i concedirà un termini de deu dies perquè puga esmenar la falta o aportar els documents preceptius, amb la indicació que, si així no es fa així, es considerarà que desisteix de la seua petició. En aquest cas, la secció d'Esport remetrà l'expedient i farà constar aquesta incidència a la direcció general amb competència en matèria d'esport, que declararà el desistiment, amb la resolució prèvia dictada a aquest efecte.  
3. En el termini de 45 dies a comptar des de l'endemà de la finalització del termini de presentació de sol·licituds, la secció d'Esport de la direcció territorial corresponent remetrà a la direcció general amb competència en matèria d'esport els expedients complets i degudament emplenats i una valoració prèvia inicial, a fi que es realitze la tramitació corresponent.  
4. Així mateix, una vegada realitzat el PEAFS i presentada la documentació justificativa, la secció d'Esport corresponent acreditarà a la direcció general amb competència en matèria d'esport que ha complit el tràmit i s'adequa als fins de la convocatòria i a la normativa vigent, a efectes del tràmit comptable.  
Article 6. Comissió tècnica d'avaluació i barem aplicable  
1. Es constituirà una comissió tècnica d'avaluació formada per set membres, designats per la persona titular de la direcció general amb competència en matèria d'esport, encarregada de l'estudi i la valoració de les sol·licituds presentades.  
Aquesta comissió estarà composta per la persona que ocupe la subdirecció de la direcció general amb competències en matèria d'esport, que la presidirà; la persona que ocupe la direcció del servei amb competències en la tramitació d'aquestes subvencions, i cinc persones de la direcció general amb competències en matèria d'esport o de les direccions territorials, una de les quals actuarà com a secretari o secretària de la comissió.  
En la composició haurà d'atendre's el principi de presència equilibrada quant a sexe, establit en la Llei orgànica 3/2007, de 22 de març, per a la igualtat efectiva de dones i homes.   
El règim jurídic de la comissió serà l'establit en la Llei 40/2015, d'1 d'octubre, de règim jurídic del sector públic.  
2. La valoració de les sol·licituds s'efectuarà atenent la qualitat i la viabilitat del projecte, fins una puntuació màxima de 100 punts, i d'acord amb els criteris següents:  
a) Projecte esportiu del centre i adequació a les característiques de la convocatòria: fins a un màxim de 20 punts.  
Concreció i claredat en la justificació i objectius del projecte. Inclusió de programes esportius coeducatius que fomenten, entre d'altres, actituds i valors que afavorisquen la igualtat de gènere i que potencien el joc net, l'educació en valors i els hàbits saludables. Metodologia, seguiment i avaluació del projecte.  
b) Nombre i duració d'activitats físiques i/o esportives previstes: fins a un màxim de 10 punts.  
c) Dades quantitatives sobre la utilització de les instal·lacions utilitzades i distribució temporal i horària: fins a un màxim de 10 punts.  
  
d) Recursos humans. Persones implicades directament o indirectament en el desenvolupament de les activitats físiques i/o esportives, així com la seua dedicació. Grau de participació del professorat del centre en les activitats: fins a un màxim de 10 punts.  
e) Nivell de qualificació professional del personal tècnic esportiu. Realització de programes de suport o accions concretes destinades a la formació: fins a un màxim de 10 punts.  
f) Pressupostos. Nivell d'autofinançament. Capacitat de generar finançament amb fons propis o altres ajudes o recursos: fins a un màxim de 10 punts.  
g) Mesures de difusió de les activitats esportives i relacions amb altres entitats de l'entorn més pròxim que ajuden a incrementar i/o diversificar l'oferta esportiva: fins a un màxim de 10 punts.  
h) Característiques de l'alumnat: fins a un màxim de 20 punts.  
- Nombre d'alumnes implicats en les activitats. Presència d'alumnes en les activitats en situació social desfavorida o amb necessitats educatives especials.   
- Participació del centre en els Jocs Esportius de la Comunitat Valenciana i/o la campanya d'activitats nàutiques ?A la Mar?.  
3. La comissió tècnica d'avaluació valorarà els projectes presentats i establirà un ordre de prelació entre els projectes que hagen aconseguit superar els cinquanta punts per mitjà de la comparació de les sol·licituds presentades, per a realitzar l'assignació econòmica corresponent.   
  
4. Una vegada finalitzada la valoració, la quantia individualitzada de la subvenció o assignació econòmica concedida a cada projecte serà la que resulte de multiplicar la puntuació obtinguda pel valor punt determinat. El valor punt serà el que resulte de dividir la dotació màxima destinada als centres públics en la corresponent convocatòria entre la xifra que resulte de la suma de totes les puntuacions dels projectes de centres públics.  
5. Aquest valor punt s'aplicarà als centres privats concertats. Si de l'aplicació d'aquest valor punt resulta que la dotació econòmica destinada als centres privats concertats és insuficient, es calcularà un valor punt específic per a aquests centres.   
6. En el cas que alguna entitat sol·licite una quantitat menor a la resultant de la valoració anterior, se li concedirà la subvenció sol·licitada i la quantitat sobrant es repartirà entre les altres entitats proporcionalment al nombre de punts aconseguits.  
7. L'import total màxim fixat en cada convocatòria es distribuirà entre els centres beneficiaris atenent els criteris especificats en aquest article.  
  
Article 7. Resolució de concessió  
1. Una vegada formalitzats els actes d'instrucció corresponent, la comissió tècnica d'avaluació elevarà, a través de l'òrgan instructor, la proposta de concessió o de denegació a la personal titular de la direcció general amb competència en matèria d'esport, que resoldrà sobre la subvenció i en determinarà la quantia.  
2. La persona titular de la direcció general amb competències en matèria d'esport resoldrà la concessió o la denegació de les sol·licituds presentades en el termini màxim de sis mesos a comptar des de la publicació de la convocatòria en el Diari Oficial de la Generalitat Valenciana. No obstant això, les sol·licituds sobre les quals no recaiga una resolució expressa en aquest termini s'entendran denegades o desestimades, sense perjuí de l'obligació legal de resoldre establida en l'article 21 de la Llei 39/2015, d'1 d'octubre.   
3. La direcció general amb competència en matèria d'esport notificarà a les entitats interessades la resolució de concessió o de denegació de les sol·licituds presentades dins del mateix termini de sis mesos. Aquesta notificació podrà ser substituïda per la publicació en el Diari Oficial de la Generalitat Valenciana, i tindrà els mateixos efectes que aquesta, segons l'article 45 de la Llei 39/2015 .  
  
Article 8. Publicitat de les subvencions  
1. De conformitat amb l'article 18.2 de la Llei general de subvencions, la conselleria amb competències en material d'esport remetrà a la Base de Dades Nacional de Subvencions informació sobre les convocatòries i les resolucions de concessió recaigudes sobre la base d'aquesta orde, en els termes establits en l'article 20 de la Llei general de subvencions.  
2. L'extracte de cada convocatòria anual es publicarà en el Diari Oficial de la Generalitat Valenciana a través de la Base de Dades Nacional de Subvencions.  
3. Les subvencions que es concedisquen es publicaran en la pàgina web de la conselleria amb competència en matèria d'esport, amb indicació del seu import, objectiu o finalitat i entitats beneficiàries, de conformitat amb allò que disposa l'article 9.1 de la Llei 2/2015, de 2 d'abril, de transparència, bon govern i participació ciutadana de la Comunitat Valenciana.   
  
Article 9. Obligacions de les entitats beneficiàries  
Sense perjuí del que disposa l'article 14 de la Llei general de subvencions, són, a més, obligacions de l'entitat beneficiària:  
a) Mantindre's en la situació que legitima la concessió i complir la finalitat de la subvenció concedida.  
b) Acreditar el compliment dels requisits i condicions que determinen la concessió o el gaudi de la subvenció.  
c) Sotmetre's a les actuacions de control financer que corresponen a la Intervenció General, en relació a les subvencions i ajudes concedides.  
  
d) Comunicar a la direcció general amb competències en matèria d'esport l'obtenció de subvencions, ajudes, ingressos o recursos per a la mateixa finalitat, procedents d'altres administracions o ens públics o privats. Aquesta comunicació haurà d'efectuar-se tan prompte com es conega, i, en tot cas, amb anterioritat a la justificació dels fons percebuts.  
e) Acreditar que es troba al corrent en el compliment de les seues obligacions tributàries i davant de la Seguretat Social, només en el cas de no haver atorgat autorització expressa a l'Administració valenciana perquè obtinga directament les dades necessàries.  
f) Conservar els documents justificatius de l'aplicació dels fons percebuts, incloent-hi els documents electrònics, mentre puguen ser objecte de les actuacions de comprovació i control.  
g) Fer constar expressament en totes les activitats, els actes, el material de difusió, la publicitat i la web, la col·laboració de la Generalitat.  
h) En el cas que l'import de la subvenció concedida supere el que estableix l'article 3.2 de la Llei 2/2015, de la Generalitat, de transparència, bon govern i participació ciutadana de la Comunitat Valenciana, haurà de donar-li l'adequada publicitat amb el contingut mínim que s'indica.  
i) Reintegrar els fons percebuts en els supòsits previstos en l'article 17 d'aquesta ordre.  
  
Article 10. Modificació de la resolució de concessió  
1. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podran donar lloc a la modificació de la resolució de concessió.  
  
2. L'import de la subvenció concedida no podrà ser, en cap cas, d'una quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada.  
3. La convocatòria anual de subvencions podrà arreplegar, excepcionalment, la possibilitat que augmente la dotació de la línia pressupostària, i en aquest cas, l'augment es distribuiria entre les entitats sol·licitants, sense obrir nou termini de sol·licituds, en aplicació dels criteris establits en aquestes bases i d'acord amb el que disposa l'article 58.2 del Reglament de la Llei 38/2003, de 17 de novembre, general de subvencions, aprovat pel Reial decret 887/2006, de 21 de juliol.  
  
4. Així mateix, en el cas de produir-se renúncies o revocacions, la convocatòria podrà establir la possibilitat de prorratejar l'import desafectat entre les entitats beneficiàries de les ajudes, respectant en tot cas els criteris de valoració establits en les bases.  
  
5. Podrà ser motiu de minoració de la subvenció no haver justificat la totalitat de les despeses corresponents a la subvenció de la direcció general amb competències en matèria d'esport.  
  
Article 11. Compatibilitat de les subvencions  
1. Les subvencions que s'atorguen a l'empara d'aquestes bases reguladores seran compatibles amb altres subvencions, ajudes, ingressos o recursos per a la mateixa finalitat, procedents de qualssevol administracions o ens públics o privats, nacionals, de la Unió Europea o d'organismes internacionals, sense perjuí del que disposa el punt següent.  
  
2. L'import de les subvencions no podrà ser, en cap cas, d'una quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada. En aquest cas, l'entitat beneficiària haurà de comunicar-ho a la direcció general amb competències en matèria d'esports i reflectir-ho en la documentació que es presentarà com a justificació de la subvenció.  
  
Article 12. Subcontractació de l'activitat subvencionada  
El beneficiari de la subvenció podrà subcontractar l'activitat subvencionada en un percentatge no superior al 50 % de l'import de l'activitat subvencionada; l'autorització per a fer això queda establida en aquestes bases, de conformitat amb l'article 29 de la Llei general de subvencions.  
  
Article 13. Procediment de pagament de les assignacions econòmiques i subvencions  
1. Els centres docents públics de la conselleria competent en matèria d'educació de titularitat de la Generalitat rebran la quantitat adjudicada una vegada es publique la resolució en el Diari Oficial de la Generalitat Valenciana, de conformitat amb allò que disposa l'article 7 d'aquesta ordre. El lliurament de la quantitat s'efectuarà per mitjà d'ordres de pagament en ferm, a proposta de la conselleria competent en matèria d'educació, amb càrrec al pressupost anual de l'exercici corresponent. Atés el caràcter de sobredotació per despeses extraordinàries de funcionament, en els documents de control de l'activitat econòmica del centre hauran d'especificar-se els ingressos i les despeses que es produïsquen per raó d'aquesta convocatòria. Els centres adjuntaran la justificació de l'import de la subvenció concedida a la justificació anual que han d'efectuar, d'acord amb el que disposa la normativa corresponent de la conselleria competent en matèria d'educació.   
2. Per als centres privats concertats, el lliurament de la subvenció concedida es produirà d'una sola vegada, a la finalització de l'activitat subvencionada i amb la justificació prèvia documental de les despeses corresponents a la realització d'aquella.  
  
Article 14. Justificació de la subvenció i assignació econòmica  
1. Els centres beneficiaris, públics i privats, hauran de justificar la realització del projecte i de l'aplicació o assignació econòmica concedida amb la documentació següent:   
a) Memòria d'actuació justificativa del compliment de les activitats detallades en el projecte d'esport, activitat física i salut (PEAFS), amb indicació els aspectes següents:   
- Relació de persones o entitats organitzadores de les activitats;  
- Nombre d'alumnes participants en cada una d'elles;  
- Activitats realitzades i programades no realitzades;  
- Calendari i horaris de les activitats;  
- Instal·lacions utilitzades i material;  
- Organigrama que reflectisca la dedicació i el grau de responsabilitat de les diferents persones,  
- Programa de suport a la formació del personal tècnic esportiu,  
- Mesures de difusió del projecte esportiu efectuades,  
- Relacions amb altres entitats de l'entorn, i  
- Mesures per al seguiment i avaluació del projecte.  
b) Memòria econòmica justificativa. Liquidació detallada d'ingressos i despeses amb una relació classificada de tots els ingressos i despeses ocasionats per la realització de totes les activitats incloses en el projecte esportiu, amb indicació del creditor, concepte, import i data d'emissió.  
c) Certificat del centre escolar en què es relacione el professorat implicat en el projecte, als efectes de reconeixement de la formació permanent prevista en l'article 18.  
2. Si l'activitat subvencionada es finança amb la subvenció i, a més, amb fons propis o altres ajudes o recursos, haurà d'acreditar-se en la justificació l'import, procedència i aplicació de tals fons a l'activitat subvencionada.  
3. En els col·legis privats concertats, la documentació anterior tindrà el caràcter de compte justificatiu simplificat, d'acord amb l'article 75 del reglament de la Llei 38/2003, de 17 de novembre, general de subvencions, aprovat pel Reial decret 887/2006, de 21 de juliol.  
4. El venciment del termini de presentació de les justificacions requerides serà, llevat que la convocatòria n'establisca un altre de distint, el 30 de setembre, sense perjuí de la possibilitat establida en l'article 70 del Reglament general de subvencions.  
5. Excepcionalment podran justificar-se despeses realitzades en l'últim quadrimestre de l'any anterior al de l'any en curs de la subvenció sol·licitada, pel fet de tractar-se d'un programa d'activitats realitzat en el període comprés entre l'1 de setembre i el 31 d'agost de l'any següent, coincidint amb el curs escolar o la temporada esportiva.  
6. Queden exclosos de la possibilitat de justificació, les despeses ocasionades per obres o adquisició d'immobilitzat.  
  
Article 15. Pla de control  
1. La documentació justificativa permetrà comprovar la realització de l'activitat subvencionada; no obstant això, la direcció general amb competència en matèria d'esport podrà adoptar les mesures que considere oportunes per a l'adequat control de l'execució d'aquella.  
2. L'òrgan instructor comprovarà, a través de tècniques de mostreig aleatori simple o per raó de la quantia o la destinació dels fons aplicats a les despeses subvencionades, els justificants que considere oportuns i que permeten obtindre una evidència raonable sobre l'adequada aplicació de la subvenció, i per això podrà requerir, a l'entitat beneficiària, la remissió dels originals dels justificants de despeses seleccionades.  
  
Article 16. Invalidesa de la resolució de la concessió  
Són causes de nul·litat i d'anul·labilitat de la resolució de concessió de la subvenció les previstes en l'article 36 de la Llei general de subvencions i, en aquest supòsit, s'aplicaran les previsions establides en l'article esmentat.  
  
Article 17. Reintegrament o revocació de les subvencions  
1. Correspondrà el reintegrament de les quantitats percebudes i l'exigència de l'interés de demora des del moment del pagament de la subvenció o, si és el cas, la revocació de la subvenció, en els casos següents:  
a) Per incompliment de l'obligació de justificació.  
b) Per obtindre la subvenció sense reunir les condicions requerides.  
c) Per incompliment de la finalitat per a la qual va ser concedida la subvenció.  
d) Per incompliment de les condicions imposades a les entitats beneficiàries amb motiu de la concessió de la subvenció.  
e) Quan la subvenció principal siga de la conselleria competent en matèria d'esport, correspondrà el reintegrament de l'excés obtingut sobre el cost de l'activitat exercida.  
f) En tots aquells casos que estableix l'article 37 de la Llei 38/2003, de 17 de novembre, general de subvencions.  
2. Els supòsits de reintegrament s'estableixen sense perjuí dels casos en què corresponga incoar un expedient sancionador d'acord amb el que estableixen l'article 67 de la Llei general de subvencions i l'article 177 de la Llei 1/2015, de 6 de febrer, de la Generalitat.  
  
  
DISPOSICIONS ADDICIONALS  
  
Primera. Incidència pressupostària  
Aquesta ordre no suposa un increment de la despesa; per tant, l'aprovació no ocasiona cap incidència pressupostària.  
  
Segona. Delegació  
Es delega en la persona titular de la direcció general amb competència en matèria d'esport la facultat de convocar, concedir o denegar aquestes ajudes, i se l'autoritza a adoptar les mesures oportunes per al compliment i l'aplicació d'aquesta ordre i per a resoldre totes les incidències que es plantegen a l'hora d'interpretar-la i executar-la.  
  
Tercera. Reconeixement com a centre educatiu promotor de l'activitat física i esport  
Els centres beneficiaris de les subvencions regulades en aquestes bases seran reconeguts com a centre educatiu promotor de l'activitat física i l'esport (CEPAFE), d'acord amb l'article 34 de la Llei 2/2001, de 22 de març, de la Generalitat, de l'esport i l'activitat física de la Comunitat Valenciana.  
  
Quarta. Reconeixement de formació permanent  
1. El projecte d'esport, activitat física i salut (PEAFS) es reconeixerà amb un màxim de quatre-centes hores de formació permanent, a repartir entre els participants del projecte, en aplicació de l'Ordre 65/2012, de 26 d'octubre, de la Conselleria d'Educació, Formació i Ocupació, sobre el model de formació permanent del professorat i el disseny, reconeixement i registre de les activitats formatives, o la norma que la substituïsca.  
2. A cada docent participant se li reconeixerà un màxim de seixanta hores i un mínim de quinze hores. La suma de les hores de tots els participants no podrà excedir el màxim de duració del projecte, excepte en el cas que tots tinguen assignats el mínim d'hores.  
3. A la persona coordinadora d'esport, activitat física i salut del centre que siga docent, se li reconeixerà amb seixanta hores de coordinació del projecte.   
4. Els certificats seran expedits pel servei que tinga atribuïdes les funcions de formació del professorat de la conselleria competent en matèria d'educació, en acabar el projecte esportiu del curs escolar corresponent.   
  
  
DISPOSICIÓ DEROGATÒRIA  
  
Única. Derogació normativa  
Queda derogada l'Ordre 82/2014, de 2 d'octubre, de la Conselleria d'Educació, Cultura i Esport, per la qual s'aproven les bases reguladores per a la concessió d'ajudes a centres educatius no universitaris sostinguts amb fons públics, destinades a la realització de projectes d'esport, activitat física i salut que promoguen l'activitat física i l'esport i estiguen integrats en el projecte educatiu del centre, i totes les disposicions del mateix rang o d'un rang inferior que s'oposen al que disposa aquesta ordre.  
  
DISPOSICIONS FINALS  
  
Primera. Marc normatiu  
Aquesta ordre es dicta en desplegament de la Llei 1/2015, de 6 de febrer, de la Generalitat, d'hisenda pública del sector públic instrumental i de subvencions; dels preceptes bàsics de la Llei 38/2003, de 17 de novembre, general de subvencions, i del reglament que la desplega, aprovat pel Reial decret 887/2006, de 21 de juliol.   
  
Segona. Entrada en vigor  
Aquesta odre entrarà en vigor l'endemà de la publicació en el Diari Oficial de la Generalitat Valenciana.  
  
València, 29 de juny de 2017  
  
El conseller d'Educació, Investigació, Cultura i Esport,  
VICENT MARZÀ IBÁÑEZ


Còpia Permalink ELI